Seun (26) in ouerhuis doodgeskietArgieffoto Hansie Botha, ŉ jong man van Sasolburg in die Vrystaat, is Woensdag in die vroeë oggendure in sy ouerhuis doodgeskiet. Konst. Josephine Rani, woordvoerder van die polisie, het aan Maroela Media bevestig die voorval het omstreeks 02:45 plaasgevind. “Die vrou [Botha se ma], haar gesin en honde het geslaap toe sy die honde hoor blaf het in haar slaapkamer. Sy het wakker geword en twee mans in haar kamer gesien. Haar honde het hulle aangeval,” het Rani gesê. Die aanvallers het volgens Rani ŉ skoot in die rigting van die honde afgevuur en haar seun het wakker geword en gaan ondersoek instel. “Die verdagtes het hom doodgeskiet en te voet van die toneel gevlug,” het Rani gesê. Niks is uit die huis gesteel nie en niemand is nog in verband met die voorval in hegtenis geneem nie. Die polisie ondersoek ŉ saak van moord.